**Ministru kabineta rīkojuma projekta “Par Jāni Ikstenu” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta rīkojuma projekts “Par Jāni Ikstenu” (turpmāk – projekts) izstrādāts saskaņā ar Augstskolu likuma 17.panta septīto daļu, kurā noteikts, ka, ja rektors pēc paša vēlēšanās beidz pildīt amatu pirms termiņa beigām, Ministru kabinets ieceļ augstskolas dibinātāja izvirzītu rektora vietas izpildītāju, kas pilda rektora pienākumus līdz jaunievēlētā rektora apstiprināšanai. |
| 2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2013.gada 20.marta rīkojumu Nr.94 “Par Rīgas Juridiskās augstskolas rektora apstiprināšanu” par sabiedrības ar ierobežotu atbildību “Rīgas Juridiskā augstskola” (turpmāk – augstskola) rektoru tika apstiprināts Džordžs Ulrihs. Saskaņā ar Ministru kabineta 2003.gada 24.janvāra rīkojumu Nr.41 “Par Rīgas Juridiskās augstskolas apstiprināšanu” apstiprinātās augstskolas Satversmes 26.punktu rektoru iecēla direktoru valde uz trīs gadiem. Ņemot vērā minēto, Džordžs Ulrihs apstiprināts par augstskolas rektoru uz trīs gadiem un viņa pilnvaru termiņš beidzās 2016.gada 20.martā.Augstskolas Satversmes sapulce 2016.gada 13.aprīlī ievēlēja Melu Keniju (Mel Kenny) par augstskolas rektoru un 2016.gada 18.aprīlī iesniedza Izglītības un zinātnes ministrijā dokumentus, kas nepieciešami, lai virzītu ievēlēto rektoru apstiprināšanai Ministru kabinetā.Izvērtējot iesniegtos dokumentus, Izglītības un zinātnes ministrija konstatēja, ka Melam Kenijam nav rektora amata pienākumu veikšanai nepieciešamais latviešu valodas prasmju līmenis, līdz ar to augstskola tika informēta, ka Mels Kenijs nevar tikt virzīts apstiprināšanai Ministru kabinetā.Saskaņā ar Augstskolu likuma 17.panta ceturtās daļas otro teikumu līdz jaunievēlētā rektora apstiprināšanai Ministru kabinetā rektora pienākumus pilda iepriekšējais rektors. Proti, līdz jaunievēlētā rektora apstiprināšanai Ministru kabinetā Džordžs Ulrihs ir tiesīgs pildīt augstskolas rektora amata pienākumus.Augstskola 2016.gada 24.novembrī iesniedza iesniegumu ar lūgumu virzīt par rektora vietas izpildītāju Jāni Ikstenu. Iepriekšējais rektors Džordžs Ulrihs neuzturas Latvijā, līdz ar to nevar turpināt pildīt rektora amata pienākumus, kamēr tiek apstiprināts amatā cits augstskolas Satversmes sapulces ievēlēts rektors. Saskaņā ar Augstskolu likuma 17.panta septīto daļu, ja rektors pēc paša vēlēšanās beidz pildīt amatu pirms termiņa beigām, Ministru kabinets ieceļ augstskolas dibinātāja izvirzītu rektora vietas izpildītāju, kas pilda rektora pienākumus līdz jaunievēlētā rektora apstiprināšanai. Vērtējot kopsakarā Augstskolu likuma 17.panta ceturtās daļas otro teikumu un septīto daļu, secināms, ka gadījumā, kad iepriekšējais rektors beidz pildīt amata pienākumus, pirms ir ticis apstiprināts cits rektors, ir nepieciešams iecelt rektora vietas izpildītāju, kas pildīs rektora amata pienākumus, līdz tiks ievēlēts un apstiprināts jaunais rektors.Ņemot vērā minēto, nepieciešams apstiprināt Jāni Ikstenu par augstskolas rektora vietas izpildītāju, lai nodrošinātu augstskolas darbības nepārtrauktību. |
| 3. | Projekta izstrādē iesaistītās institūcijas | Izglītības un zinātnes ministrija. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Projekta izpildē būs iesaistīta augstskola. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas II, III, IV, V un VI sadaļa – projekts šo jomu neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

02.01.2017.

489

L.Upīte, 67047816

Linda.Upite@izm.gov.lv